
A Glioxaláz rendszer neurodegenerációra gyakorolt hatásának vizsgálata Huntington-kór és Alzheimer-kór modellekben

Kutatómunkám középpontjában a Huntington-kór (HD), egy autoszómális domináns
öröklődésű, neurodegeneratív megbetegedés, illetve a jellemzően sporadikus Alzheimer-kór
molekuláris hátterének vizsgálat állt. Munkámat a betegségek transzgenikus Drosophila
melanogaster modelljeiben végeztem.
A csoportunk által korábban HD és Alzheimer-kór modell rendszereken végzett mikroRNS
transzkriptomikai vizsgálatok eredményei arra utaltak, hogy a két betegségmodellben
változást mutató miRNS-ek targetjei között feldúsulnak az AGE-RAGE jelátviteli útvonalhoz
köthető gének mRNS-ei. TDK dolgozatomban ezért célul tűztem ki az útvonalhoz köthető
egyik fő detoxifikáló fehérjét, a glioxalázt kódoló Glyoxalase 1 (Glo1) gén klónozását, és
transzgenikus, Glo1 túltermelő Drosophila törzsek létrehozását. Az előállított UAS-Glo1.flag
transzgénről történő expressziót western blot analízissel is ellenőriztük. Ezt követően HD és
Alzheimer modellben is vizsgáltuk a Glo1 túltermelésének hatását az állatok életképességére,
élettartamára, idegsejt degenerációjára és mozgására vonatkozóan. Eredményeink azt
mutatják, hogy a túltermelés a HD modellben az összes vizsgált tesztben javította a betegség
fenotípusát, míg az AD modellben az életképességre nem volt hatással, de a további tesztek
esetében menekítő hatást tapasztaltunk. Továbbá fenotípusos vizsgálatot végeztünk egy
Cerulean fluoreszcens fehérjével kapcsolt mutáns huntingtint (Htt.Q96-Cerulean) expresszáló
HD modellen is. Ebben az esetben az élettartamok között találtunk szignifikáns eltérést a
Glo1 overexpresszió hatására. Ezt a törzset használtuk arra is, hogy megfigyeljük, a Glo1
túltermelése hatására megváltozik-e a mutáns huntingtin fehérje western blottal kimutatható
szolubilis formájának; illetve a stacking gélben lévő aggregált formáknak a mennyisége. A
Glo1 mRNS szintjének növekedését a kísérleti csoportokban kvantitatív RT-PCR
alkalmazásával igazoltuk.
A Glo1 túltermelés hatásának jellemzése mellett Glo1 funkcióvesztéses mutáns alléljének
felhasználásával vizsgáltuk a csökkent Glo1 szint hatását a Drosophila HD és AD
modellekben.



